hotchpotch/miracl-hf-unified huggingface dataset:
Kondorit
Kondorit ("Cathartidae") on vanha päiväpetolintuheimo, jonka seitsemän lajia ovat vanhan maailman korppikotkia muistuttavia raadonsyöjiä. Kondoreille on ominaista paljas pää ja kaula, pitkä ja vankka koukkunokka ja liitolentäjän laajat siivet. Kondoreja elää yksinomaan Pohjois- ja Etelä-Amerikan mantereilla, ja niitä kutsutaan usein uuden maailman korppikotkiksi. Sukuja on viisi ja niissä yhteensä seitsemän lajia. Lajien joukossa on myös nykyajan suurin lentävä lintu, andienkondori ("Vultur gryphus"). Andienkondori on valkeaa kaularöyhelöä lukuun ottamatta musta. Sen pituus on noin 115 cm, paino 10 kg ja siipien kärkiväli 3 m. Kaliforniankondori ("Gymnogyps californianus") on hävinnyt luonnosta, mutta 1980-luvulla alkaneiden tarhausten avulla se yritetään istuttaa uudelleen. Muita heimon lajeja ovat mustakondori eli gallinatso ("Coragyps atratus") ja kondorien suku "Cathartes". Ne syövät lähes yksinomaan raatoja. Kondorien ja korppikotkien yhtäläisyydet johtuvat konvergenssista eli mukautumisesta samantapaisiin elintapoihin. Erikoispiirteenä kondoreilla on sierainten väliseinän puuttuminen. Kondorien hajuaisti on hyvin tehokas ja niiden rasvarauhanen on paljas.
Luulöytöjen perusteella heimo on lähes 50 miljoonan vuoden ikäinen. Jotkin heimon sukupuuttoon kuolleista jäsenistä olivat jättiläisiä, joiden siipiväli oli viitisen metriä, kuten jääkautisista kerrostumista löytynyt "Teratornis incredibilis", sekä Etelä-Amerikassa 7–5 miljoonaa vuotta sitten elänyt "Argentavis magnificens". Nykyistenkin joukossa on lajeja jotka kuuluvat maailman isoimpiin lentäviin lintuihin.
Häyrysenniemi
Häyrysenniemi on saanut nimensä Juho Tuomaanpoika Häyrysen mukaan. Häyryset muuttivat Kurtin tilalle 1.6.1824 Pudasjärveltä. Kurtin tilan N:o 38 nimi muuttui Häyryseksi. Samoin alueen entinen nimi oli Kynsiluoto, joka muuttui Häyrysenniemeksi.
Villenniemi kuuluu, myös Häyrysenniemen alueeseen. Villenniemi sai nimensä kettinki ja nippulankojen tervauspaikan työnjohtajan Ville Ojalan mukaan. Häntä kutsuttiin Pää-Villeksi, koska oli kotoisin Pudasjärveltä Päätalosta. Hänen tehtävänän oli myös alueen vartiointi. Alueella oleva Kilpukkaperä on saanut nimensä, siitä kun sahan työläiset kantoivat kainalossaan lankunpätkiä, josta tekivät pieniä mökkejä. Sahalta sai vapaasti viedä kilpukoita, koska ne olisivat muuten joutunet "rimahelvettiin" poltettavaksi.
Lähteet: Pentti Utriainen: Kotikyläni Martinniemi - elämää piipun juurella-. Tornion Kirjapaino 2009 ISBN 978-952-92-5315-9 Kustantaja: Pentti Utriainen ja Pentti Utriaisen muistiinpanot.
Häyrysenniemi on kylä samannimisellä niemellä Haukiputaan kunnassa Pohjois-Pohjanmaalla. Kylä sijaitsee Perämeren sivulahden Halosenlahden etelärannalla, Martinniemen kylän ja jo puretun Martinniemen radan pohjoispuolella. Häyrysenniemeen kuuluu myös Kilpukkaperän alue. Kylä kuuluu Martinniemen alueeseen.
Alun perin maatalous- ja kalatalouspainotteinen kylä kasvoi Martinniemen sahan kasvun myötä pieneksi työläiskyläksi, mutta hiipui hieman sahan toiminnan supistamisen myötä 1970–1980-luvuilla. Nykyisin Häyrysenniemi on hitaasti kasvava kylä.
Häyrysenniemessä on kaksi satamaa: Halosenlahdella sijaitseva Upin kalasatama sekä Villenniemessä sijaitseva venesatama.
Kroketti
Kroketti on seurapeli, jossa pelaajat lyövät vuorotellen nuijan muotoisilla mailoilla pallojaan maahan upotettujen porttien läpi. Alun perin krokettivälineet olivat kokonaan puusta, mutta nykyään valmistuksessa käytetään materiaalin lujuuden vuoksi usein myös muovia ja metallia. Krokettia pelataan moninpelinä, yleisimmin neljällä pelaajalla. Pelin tavoitteena on läpäistä ensimmäisenä radalla olevat portit oikeassa järjestyksessä ja osua sen jälkeen lopetuskeppiin.
Suomalainen kroketti on Suomessa amerikkalaisesta Backyard croquetista kehittynyt versio, jota pelataan vapaassa maastossa.Kroketin arvellaan olevan samaa alkuperää golfin ja biljardin kanssa. Mailojen, pallojen ja porttien kanssa ovat pelailleet jo muinaiset roomalaiset, 1300-luvun ranskalaiset paimenet ja 1700-luvun englantilaiset aateliset. Pelin varsinainen synty sijoittuu 1850-luvulle, jolloin englantilainen urheiluväline- ja leluvalmistaja John Jaques ryhtyi valmistamaan krokettivälineitä. 1870-luvulle mennessä kroketti tunnettiin Englannin siirtomaissa ympäri maailmaa. 1868 perustettu krokettiseura The Wimbledon All England Croquet Club vakiinnutti ensimmäisenä kroketin kilpailusäännöt. Kroketti oli olympialajina vuosina 1900 Pariisissa ja 1904 St. Louisissa. Toisen maailmansodan jälkeen kroketti hiipui takapihojen lastenpeliksi, kunnes 1980-luvun alussa sen suosio elpyi jälleen. Maailman Krokettiliitto (World Croquet Federation) perustettiin vuonna 1986 ja vuodesta 1989 lähtien kroketissa on voinut tavoitella maailmanmestaruutta. Nykyään Maailman Krokettiliiton piirissä on 27 krokettivaltiota.
Kroketti tuli Suomeen 1800-luvun loppupuolella. Se oli herrasväen parissa suosittu koko perheen harrastus ja monien huviloiden pihalta löytyikin krokettikenttä. Suomessa krokettia ei kuitenkaan koskaan tiettävästi pelattu kilpailumielessä. Kun sotien jälkeen luokkaerot pienenivät yhteiskunnassa, kroketti yleistyi jokamiehenpeliksi ja vähitellen menetti suosiotaan. Kroketti säilyi lasten pelinä, kunnes 1990-luvulla se alkoi yleistyä nuorten aikuisten seurapelinä. Vuonna 2000 perustettiin ensimmäinen tunnettu krokettiseura Messukylän Pihakrokettiklubi. Ajatus Suomen Krokettiliitosta sai alkunsa kesän 2003 leikkimielisissä krokettikilpailuissa Kurikassa. Tampereella järjestetty epävirallinen SM-kilpailu MPKK Croquet Challenge 2004 keräsi pelaajia jo ympäri Suomea. Suomen Krokettiliitto aloitti järjestäytyneen kilpailutoiminnan vuonna 2005.
Rautio (täsmennyssivu)
Rautio voi tarkoittaa ainakin seuraavia asioita:Rautio on seuraavien henkilöiden sukunimi:
Adramelech
Adramelech (myös Adrammelech, Adramelek ja Adar-malik) oli assyrialainen auringonjumala. Kristinuskon myötä Adramelech sai demonin aseman ja on mainittu demonien senaatin puheenjohtajaksi, Helvetin ylikansleriksi ja Saatanan yksityisneuvoston virkailijaksi.
Adramelechin uskottiin pystyvän omaksumaan riikinkukkosulkaisen muulin hahmo.
Suuren Tarukirjan mukaan Adramelek kuuluu arkkidemoneihin, joita on kaikkiaan kymmenen. Langenneena enkelinä hän esiintyy muun muassa John Miltonin "Kadotetussa paratiisissa" ja Friedrich Gottlieb Klopstockin "Messiaassa".
Rinat Ah’metov
Rinat Leonidovytš Ah’metov (, s. 21. syyskuuta 1966 Donetsk, Ukrainan SNT) on ukrainalainen oligarkki. Hän omistaa itäisen Euroopan suurimpiin kuuluvan SCM Holdings -metalli- ja -kaivoskonsernin sekä Šah’tar Donetsk -jalkapalloseuran. Hänet arvioidaan Ukrainan varakkaimmaksi miljardööriksi, jonka omaisuuden arvoksi arvioitiin kesällä 2008 jopa 31,1 miljardia Yhdysvaltain dollaria. Vuoden 2014 keväällä Forbes-lehti arvioi Ah’metovin varallisuudeksi 11,6 miljardia dollaria.
Kansallisuudeltaan hän on tataari. 
Ah’metov nousi Donetskin City-pankin johtoon ja erikoistui pankkialalle. Vuonna 1996 hänet valittiin FC Shakhtarin puheenjohtajaksi. Maaliskuusta 2004 hän on toiminut omistamansa System Capital Management Groupin johdossa. SCM on yksi Ukrainan suurimmista rahoitus- ja teollisuusryhmittymistä. Se hallitsee myös esimerkiksi Media Group Ukraine holding-yhtiötä, yhtä Ukrainan tärkeimmistä viestintäyhtymistä.
Ah’metov on kasvattanut omaisuuttaan nopeasti, vielä vuonna 2006 Forbes arvioi hänen omaisuudekseen 1,6 miljardia. Ukrainan hallitus uudelleenyksityisti hänen omistamansa teräsyhtiö Kryvorizhstalin ja myi sen intialaiselle Lakshmi Mittalille. Ah’metov vietti muutamia kuukausia Länsi-Euroopassa viranomaisten tutkiessa hänen menneisyyttään. Korrespondent-lehden mukaan Ah’metov nousi vuoden 2008 puolivälissä hetkellisesti jopa Euroopan rikkaimmaksi kaksinkertaistettuaan omaisuutensa vuodessa. Vuonna 2013 Korrespondent arvioi hänen varallisuudekseen 18,3 miljardia dollaria.
Ah’metovia on luonnehdittu Donetsin laakion alueen epäviralliseksi politiikan ja liike-elämän johtohahmoksi. Usein hänen on mainittu myös olleen alueen järjestäytyneen rikollistoiminnan johdossa , vaikka häntä ei ole koskaan tuomittu tai edes syytetty rikoksista.
Ah’metov lukeutui Ukrainan entisen pääministerin ja venäläismielisten tahojen sekä entisen presidentin Leonid Kutšman tukeman Viktor Janukovytšin merkittävimpiin tukijoihin vuoden 2004 presidentinvaaleissa.
Maaliskuun 2006 parlamenttivaaleissa hän oli itse ehdolla liberaalilla ohjelmalla.
Vuonna 2007 hän perusti säätiön tukemaan Ukrainan taloudellista kehitystä sekä parantamaan maan elämänlaatua. Sitä ovat säätiön johtokunnassa ovat mm. yhdysvaltalainen senaattori Lincoln Chafee, entinen Kanadan pääministeri Kim Campbell ja entinen Unkarin keskuspankin johtaja György Surányi.
Toukokokuun 17. 2014 Ukrainan kriisin keskellä Ah'metovin tehtaista värvätyt "työläiskaartit" lähetettiin karkottamaan Mariupolissa valtaa pitäviä venäläismielisiä separatisteja.
Tapiolan kirkko
Tapiolan kirkko on Espoon Tapiolassa sijaitseva evankelis-luterilainen kirkko. Se on Tapiolan seurakunnan pääkirkko. Se valmistui vuonna 1965 arkkitehti Aarno Ruusuvuoren suunnittelemana.
Betonista rakennetun kirkon kokonaishahmo on kuutio, ja siihen liittyy lisäsiipi, jonka keskellä on sisäpiha. Rakennuksella ei ole selkeää pääjulkisivua. Rakennuskompleksiin kuuluvat sisäpihan toisistaan erottamina varsinainen kirkkosali, pienempi seurakuntasali, toimistotilat sekä kerhotilat. Kaikki huonetilat avautuvat lasiseinillä sisäpihalle. Useimmista Suomen kirkoista poiketen Tapiolan kirkossa ei ole minkäänlaista tornia tai erillistä kellotornia. Kirkkosalin huomattavan pelkistetty olemus on saavutettu paitsi selkeillä muodoilla myös karuilla materiaalivalinnoilla.
Kirkko on kaksikerroksinen. Ensimmäinen kerros on maan tasalla. Tapiolan kirkon alimmassa kerroksessa on pommisuojat.
Tapiolan keskustan asemakaavassa kirkko on merkitty suojelukohteeksi.
Kirkon takapihalla on 15 aarin suuruinen Tapiolan uurnalehto, joka vihittiin käyttöön 6. marraskuuta 2004. Se perustuu professori Ilmari Lahdelman suunnitelmaan "Ajan jakso", joka voitti vuonna 1997 järjestetyn kilpailun. Tällä pinta-alaltaan Suomen pienimpiin kuuluvalla hautausmaalla on yhteensä 8005 uurnapaikkaa.
Trauma Center: Under the Knife
Trauma Center: Under the Knife on Atluksen kehittämä ja Nintendon vuonna 2005 julkaisema kirurgipeli Nintendo DS:lle, jossa tehdään leikkauksia pääasiassa DS:n kosketusnäytön avulla. Pelin jatko-osa, "", julkaistiin Wiille loppuvuonna 2006.
Gamma Velorum
Gamma Velorum (γ Vel / γ Velorum) eli Regor on tähti Purjeen tähtikuviossa eteläisellä tähtitaivaalla, niin syvällä etelässä, ettei se näy Suomessa. Nimi Regor on Apollo-astronauttien keksimä, nykyaikainen nimi. Gamma Velorum A on harvinainen tähtipari, sillä se koostuu kuumasta sinisestä O-tähdestä ja vielä kuumemmasta Wolfin–Rayetin tähdestä, jonka pintalämpötila on noin 60 000 kelviniä.
Hmelnytskyi
Hmelnytskyi (, , ) on kaupunki Ukrainassa Etelä-Bugin varrella noin 340 km Kiovasta. Se on Hmelnytskyin alueen pääkaupunki. Asukasluku on 264 988 (2013).
Asutuksen tarkkaa syntyaikaa ei tunneta, mutta paikkakunta mainitaan kirjallisissa lähteissä ensimmäisen kerran 21. helmikuuta 1431. Tuolloin Puolan kuningas Vladislav II Jagello päiväsi aatelissuvulle antamansa omistuskirjeen kahdesta Hmelnytskyin alueen kylästä "(«... super villis Holissin et Ploskir at wcze super fluvio Boh iacentu in terra Podoliensi et districtum Latichoviensi sitas»)". Kylä mainitaan myös vuonna 1493 kirjallisissa lähteissä nimellä Ploskirov. Se kuului puolalaiselle herttualle, mutta siirtyi Puolan jaoissa Venäjän keisarikunnalle, jolloin se vuonna 1793 nimettiin Proskuroviksi.
Venäjän ja Ukrainan 300-vuotisen yhteiselon liennyttävänä eleenä vuonna 1954 tämä itäukrainalainen kaupunki sai nykyisen nimensä hetmanni Bohdan H’melnytskyin mukaan.
Ukrainan jalkapalloliiga
Ukrainan jalkapalloliiga (, suomeksi yleensä vain Ukrainan liiga) on Ukrainan jalkapallon pääsarja. Se on myös alempia sarjatasoja, kaikkiaan 67 seuraa ja 78 joukkuetta käsittävän Ukrainan jalkapallon ammattilaisliigan () korkein taso. Aikaisemmin liigan järjesti Ukrainan jalkapalloliitto. Liigaa on pelattu heti Ukrainan itsenäistymisestä lähtien.
Sarjassa pelaa 16 joukkuetta, joista kauden päätteeksi kaksi heikoimmin sijoittunutta putoaa ykkösliigaan, mistä nousee kaksi parasta tilalle.
Kauden aikana joukkueet kohtaavat toisensa kahdesti, kerran kotona ja kerran vieraissa, minkä johdosta kullekin joukkueelle kertyy 30 ottelua kauteen. Sarjakausi alkaa heinäkuun puolivälin vaiheilla ja kestää kesäkuun puoliväliin. 15 ottelukierroksen jälkeen on kolmen kuukauden talvitauko, joka kestää joulukuulta maaliskuulle. Sarjan ensimmäinen kausi 1992 kesti vain puoli vuotta, kun Neuvostoliiton mestaruussarjan viimeinen kausi kesti elokuulle, mutta Ukrainan jalkapalloliitto päätti siirtyä ns. eurooppalaiseen pelirytmiin. Ensimmäisellä kaudella 20 joukkuetta jaettiin kahteen lohkoon ja mestaruus ratkaistiin lohkovoittajien kesken. Sittemmin pelisysteemi muutettiin nykyisenkaltaiseksi ja joukkuemäärä on vaihdellut 14 ja 18 välillä. Kaudella 2005–2006 astui voimaan ns. kultaisen ottelun sääntö, eli mikäli kaksi kärkijoukkuetta on kauden päätteeksi tasapisteissä, pelaavat he keskenään mestaruusottelun. Sääntöä jouduttiinkin käyttämään heti sen ensimmäisellä kaudella kun Dynamo Kiova ja Šah’tar Donetsk päätyivät tasapisteisiin. Šah’tar voitti ottelun jatkoaikamaalilla 2–1.
Sygate Personal Firewall
Sygate Personal Firewall oli ilmainen palomuuriohjelmisto Windows-tietokoneille. Se suojaa hakkereilta, troijalaisilta sekä muilta verkkouhilta. Palomuurista oli yksityiskäyttöön tarkoitettu ilmaisversio, sekä ammattilaisille ja yrityksille suunnattu maksullinen versio.
Nykyään Sygate Personal Firewall on korvattu Symantecin Norton Internet Security ohjelman sisäisellä palomuurilla.
Daniel Sola
Daniel Solà Villa (3. tammikuuta 1976) on espanjalainen rallikuljettaja. Suurimpana saavutuksena on Junioreiden MM-sarjan (JWRC) voitto, eli Nuorten rallin maailmanmestaruus kaudelta 2002. Myöhemmin Sola osoitti myös vauhtinsa N-ryhmässä sekä myös WRC-kalustolla, etenkin asfalttikisoissa. Kaudella 2005 Sola sai käyttönsä WRC Focuksen, mutta ei onnistunut vakuuttamaan tallia taidoillaan ja jäi ilman tehdastallipaikkaa kaudeksi 2006. Kaudella 2006 Sola ajoi sen sijaan Espanjan mestaruussarjassa kaksivetoisella Citroën C2 S1600:lla. Vuonna 2006 Sola voitti Espanjan mestaruuden.
Kaudella 2007 Sola kilpaili Euroopan mestaruudesta uudella Super 2000 luokan Honda Type R autolla.
Samana vuonna Sola voitti Espanjan soralla ajetun rallisarjan.
Vuonna 2009 Sola ja Xavier Pons muodostivat Espanjan joukkueen Rally of the Nations kisassa ja voittivat kisan kahden päivän yhteistuloksen perusteella.
Epsilon Sagittarii
Epsilon Sagittarii (ε Sgr / ε Sagittarii) on tähti Jousimiehen tähtikuviossa. Sitä kutsutaan myös nimellä Kaus Australis.
Delta Canis Majoris
Delta Canis Majoris (δ CMa / δ Canis Majoris) on Ison koiran tähtikuviossa sijaitseva melko kirkas tähti. Tähden kirkkausluokka on 1,84. Wezenin arabialainen nimi وزن"wazn" tarkoittaa painoa. Wezen on kellanvalkea F-tyypin ylijättiläinen. Jos se olisi Auringon paikalla se ulottuisi lähes Maan kiertorataan asti.
Otaniemen kappeli
Otaniemen kappeli valmistui vuonna 1956–1957 vuoden 1954 arkkitehtuurikilpailun voittaneen Heikki ja Kaija Sirenin kilpailutyön pohjalta.
Sen rakennusmateriaaleina on käytetty puuta ja punatiiltä. Puulla aidatulta esipihalta päästään matalan tiilestä rakennetun eteishallin läpi itse kirkkosaliin. Rakennuksen korkeimmasta, lasisesta eteläseinästä tulvii punatiilellä vuorattuun puukattoiseen saliin taustavalo.
Kappeli paloi tuhopolton seurauksena vuonna 1976 mutta rakennettiin uudelleen lähes täysin alkuperäiseen asuunsa vuonna 1978. Kappelisalissa on 150 istumapaikkaa.
Kappeli kuuluu osana Otaniemen kampusaluetta Museoviraston laatimaan valtakunnallisesti merkittävien rakennettujen kulttuuriympäristöjen (RKY) luetteloon.
Cowdenbeath FC
Cowdenbeath Football Club on perinteikäs jalkapalloseura Cowdenbeathista, Fifesta, Skotlannista. Joukkue pelaa Scottish Professional Football Leaguen alaisuudessa toimivaa kolmanneksi korkeinta sarjatasoa Ykkösliigaa, johon se putosi kaudeksi 2015–2016.
Cowdenbeath Football Club syntyi vuonna 1881 kun kaksi paikallista seuraa, "Cowdenbeath Rangers" (1880) ja "Cowdenbeath Thistle" yhdistyivät. Joidenkin historioitsijoiden mukaan "Rangers"-nimeä käytettiin vielä yhdistymisen jälkeen vuoteen 1882 saakka, minkä johdosta todelliseksi perustamisvuodeksi pitäisi laskea 1882, kun silloinen Rangers yhdistyi "Raith Roversin" kanssa. Samana vuonna perustettiin Fifeshiren jalkapalloliitto. Vuonna 1883 Cowdenbeath hävisi kautta aikain ensimmäisen Fife Cupin loppuottelun, mutta voitti cupin kaksi vuotta myöhemmin. Hyvän menestyksensä ansiosta joukkue nousi vuonna 1905 Skotlannin liigaan. Vuosina 1914 ja 1915 se voitti kaksi kakkosdivisioonan mestaruutta, mutta ei silloisen sarjajärjestelmän vuoksi noussut korkeimmalle sarjatasolle. Kaudella 1923–1924 joukkue viimein nousi 1. divisioonaan ja sijoittui heti ensimmäisellä kaudellaan viidenneksi. Kaikkiaan se säilyi pääsarjassa vuosikymmenen ajan ja kolme joukkueen pelaajaa pelasi myös Skotlannin maajoukkueessa.
Vuonna 1934 Cowdenbeath putosi 1. divisioonasta, mutta nousi sinne takaisin voitettuaan kakkosdivisioonan kaudella 1938–1939. Tuolloin Rab Walls teki 54 maalia, mikä on toiseksi eniten Skotlannin liigan historiassa. Sodan takia jalkapallotoiminta keskeytyi ja sodan päätyttyä joukkue joutui kiistanalaisen ratkaisun seurauksena uuteen B-liigaan. Vuonna 1949 joukkue menestyi liigacupissa, mutta pääsi vasta kaudella 1969–1970 silloisen managerin Andy Matthewin alaisuudessa takaisin pääsarjaan, mistä se kuitenkin putosi pikaisesti. Kauden 1992–1993 Cowdenbeath pelasi ykkösdivisioonassa, mutta ei voittanut otteluakaan.
Vuonna 1997 Cowdenbeathin manageriksi tuli skottipuolustaja Craig Levein, jonka ura oli alkanut seurasta. Hän nosti vuonna 2001 seuran 2. divisioonaan, missä se säilyi kahden vuoden ajan. Kaudella 2004–2005 Cowdenbeath sijoittui sijoittui 3. divisioonassa kolmanneksi ja 2005–2006 se saavutti entisen Suomen maajoukkuepelaajan Mixu Paatelaisen valmennuksessa ensimmäisen divisioonamestaruutensa 67 vuoteen.
Cowdenbeath putosi 2. divisioonasta kahden kauden jälkeen. Kaudella 2008–2009 se sijoittui toiseksi 3. divisioonassa, mutta nousi, koska Livingston pudotettiin 3. divisioonaan talousvaikeuksien vuoksi. Kaudella 2009–2010 Cowdenbeath sijoittui lopulta kolmanneksi ja pääsi nousukarsintoihin. Karsinnoissa se voitti Alloa Athleticin ja Crechin Cityn ja nousi 1. divisioonaan.Ennätys yleisömäärässä:
25 586 Rangers, Skotlannin liigacup, 21. syyskuuta 1949
Suurin voitto:
12–0 Johnstone, Skotlannin Cup, 21. tammikuuta 1951
Suurin tappio liigassa:
1–11 Clyde, 6. lokakuuta 1951
Alfa Andromedae
Alfa Andromedae (α And / α Andromedae)
on Andromedan tähtikuviossa oleva sinivalkoinen tähti, joka tunnetaan myös nimillä Alpheratz ja Sirrah (tai Sirah). Tähdestä on käytetty myös nimeä
Delta Pegasi (δ Peg), koska se kuuluu Pegasus-neliöön, mutta tätä nimeä ei enää nykyään käytetä.
Alfa Andromedae on spektroskooppinen kaksoistähti.
Alfa Andromedae on vain spektroskooppinen kaksoistähti, jonka kiertoaika on 96,7 päivää.
Suurempi Alpheratzin tähdistä on erikoinen "elohopea-mangaanitähti", jossa näyttää olevan runsaasti elohopeaa, galliumia, mangaania, europiumia. Tähti on myös Alfa2 Canum Venaticorum -muuttuja jonka kirkkaus vaihtelee +2,02 - +2,06 23,19 tunnin jaksolla.
Finströmin kirkko
Finströmin kirkko eli Pyhän Mikaelin kirkko on pääosin harmaakivestä 1400-luvulla tehty tornillinen pitkäkirkko Ahvenanmaalla Finströmissä. Tohtori Markus Hiekkanen on ajoittanut kirkon runkohuoneen rakentamisen vuosien 1445 ja 1460 välille ja liittää kirkon tyyliltään samaan aikaan rakennettuihin Varsinais-Suomen ja Uudenmaan kirkkoihin. Kirkon paikalla on erittäin todennäkoisesti sijainnut aiemmin puukirkko, jonka vanha kivisakasti on liitetty tähän kirkkoon. Kivisakasti on ajoitettu 1200-luvulle. Finströmin kirkko ei varmastikaan valmistunut kerralla, vaan sitä paranneltiin koko vuosisadan ajan. Kirkon sisäholvauksen, asehuoneen ja kellotornin arvellaan olevan peräisin vuosisadan loppupuoliskolta. Hiekkasen mukaan torni rakennettiin vuosien 1465 ja 1470 välisenä aikana.
Näyttävää luonnonkivistä holvimuurausta vahvistavat kirkkosalissa tukevat vyökaaret ja seinäpinnasta voimakkaasti ulkonevat pilarit, joiden välissä on leveät pyörökaariset aukot. Kirkko entistettiin perusteellisesti vuosina 1967–1970.
Kirkossa on istumapaikkoja 435 hengelle ja 18-äänikertaiset urut, jotka on rakentanut Hans Heinrich vuonna 1974. Ne korvasivat kirkon vanhat, vuodelta 1768 peräisin olleet urut, jotka ovat edelleen käyttökuntoisina kirkon asehuoneessa. Alttaritauluna on Lennart Segerstrålen tekemä lasimaalaus "Syntien sovitus" vuodelta 1947. Kirkossa oleva saarnastuoli on peräisin 1600-luvulta ja se sijaitsee melko harvinaiseen tapaan alttarin oikealla puolella. Lisäksi kirkossa on useita keskiaikaisia veistoksia sekä 1400-luvulta peräisin oleva alttarikaappi.
Kirkon tornin oletetaan olleen esikuvana arkkitehti Lars Sonckin suunnitteleman Tampereen tuomiokirkon tornille. Sonck kasvoi 7-vuotiaasta lähtien Ahvenanmaalla, jossa hänen isänsä oli Finströmin kirkkoherrana. Markus Hiekkasen mukaan kirkon rakentamista johtaneella mestarilla olivat tornin esikuvina toisaalta Saksan rannikkokaupunkien tornien huiput, toisaalta Turun tuomiokirkon ja Tallinnan Nigulisten (Nikolain) kirkon tornien huiput.
Kirkon pihalla on Finströmin kirkkoherrana vuosina 1834−1875 toimineen, Ahvenanmaan koululaitoksen isäksi kutsutun Frans Peter von Knorringin patsas.
Priit Kolbre
Priit Kolbre (17. helmikuuta 1956 Tallinna, Viro – 19. kesäkuuta 2006 Helsinki) oli virolainen diplomaatti ja Viron Helsingin suurlähettiläs. Kolbre suoritti taloustieteen tutkinnon työmarkkinoista. Hän työskenteli Tallinnan teknillisessä yliopistossa vuosina 1986–1990 dosenttina ja laitoksen esimiehenä sekä Viron itsenäistyttyä uradiplomaattina.
Kolbre toimi Viron ulkoasiainministeriön kauppapoliittisen osaston päällikkönä vuosina 1991–1994, alivaltiosihteerinä kauppapolitiikan ja Eurooppa-politiikan kysymyksiin liittyen sekä Viron EU-suurlähettiläänä vuosina 1998–2002, mistä hän palasi Viron ulkoasiainministeriön valtiosihteeriksi vuosiksi 2002–2005, ja tämän jälkeen maansa Suomen suurlähettiläänä vuodesta 2005 alkaen. Hänet löydettiin kuolleena virka-autostaan 19. kesäkuuta 2006 Helsingissä.
Uradiplomaatti
Uradiplomaatti ("karriääridiplomaatti") on ammattidiplomaatti, jonka ammattillinen ura koostuu ulkoasiainhallinnon yhtä vaativammista tehtävistä. Uradiplomaattien lisäksi diplomaateiksi voidaan nimittää tilanteesta riippuen eri asioiden asiantuntijoita, jotka eivät ole aikaisemmin olleet diplomaattiuralla tai joiden ei odoteta jatkavan diplomaatin uraansa ensimmäisen nimityksensä jälkeen. Nämä sivurekrytoinnit voivat johtua maan poliittisesta järjestelmästä, kuten Yhdysvalloissa, missä osa suurlähettiläistä on presidentinvaalit voittaneen kampanjaa tukeneita liikemiehiä tai tilanteesta, missä valtiolle muodostuu asemamaassaan jokin erityinen tarve hoitaa jotain tavanomaisesta poikkeavaan asiaa.
Yhdysvaltain Norjan suurlähettiläs John Doyle Ong oli liikemies ja Venäjän Helsingin nykyinen suurlähettiläs on ydinenergia-asiantuntija. Suomessa sivurekrytoinnit ovat harvinaisia. Tällaisena voidaan kuitenkin pitää Jörn Donnerin nimittämistä San Franciscon konsuliksi tai Ole Norrbackin nimittämistä suurlähettilääksi Ateenaan.
Valtiosihteeri
Valtiosihteeri on Suomessa valtiovarainministeriön, ulkoministeriön ja valtioneuvoston kanslian korkein virkamies ja vastaa näin ollen muiden ministeriöiden kansliapäällikköä. Näiden virkamiesvaltiosihteereiden lisäksi Suomessa on poliittisia määräaikaisia valtiosihteereitä, jotka toimivat ministerien erityisavustajina sekä sijaisina tietyissä tehtävissä. Erityistapauksena on valtioneuvoston kanslian valtiosihteeri, joka nimitetään pääministerin toimikaudeksi, mutta joka vastaa kanslian ohjauksesta. Valtiosihteerit nimittää valtioneuvosto.
Alivaltiosihteerit ovat ylijohtajaa vastaavia osastopäälliköitä.
Kuolemanlohko
Kuolemanlohko on termi, jota käytetään jalkapallossa ja jääkiekossa kuvaamaan tasaiseksi ja tasokkaaksi oletettua turnauksen alkulohkoa. Kuolemanlohkon lopputulosta on usein joukkueiden pienten tasoerojen takia vaikeinta ennakoida. Termi on lähtöisin vuoden jalkapallon maailmanmestaruuskilpailuista 1986 Uruguayn valmentajalta Omar Borràsilta, joka kuvasi Länsi-Saksan, Tanskan, Skotlannin ja Uruguayn välistä E-lohkoa sanoin: ""el grupo de la muerte"". E-lohko oli ainoa lohko, jossa kaikki joukkueet olivat perinteisesti vahvoilta Euroopan ja Etelä-Amerikan alueilta. Media otti termin nopeasti käyttöön, ja turnausten alla kysellään, mikä lohko kullakin kerralla on kuolemanlohko.
Juhannuskoivu
Juhannuskoivut ovat nuoria koivuja, jotka suomalaisen juhannusperinteen mukaan kaadetaan juhannusaattona metsästä ja asetellaan talon etuoven molemmille puolille koristeiksi. Tätä samaa keinoa käytetään juhannuksena myös Ruotsissa. Joulun ja uudenvuoden aikaan näin tehdään Saksassa sekä Etelä-Tanskassa.
Nykysuomen sanakirja antaa juhannuskoivulle synonyymin limo.
Norrménin talo
Norrménin talo, joka tunnetaan myös Norrménin linnana sekä palatsina, oli Helsingin Katajanokalla osoitteessa Kanavakatu 2, vastapäätä Uspenskin katedraalia, 63 vuotta sijainnut punatiilinen, uusrenessanssia edustanut asuintalo.
Talon suunnitteli arkkitehti Theodor Höijer Helsingin kaupunginvaltuuston puheenjohtajalle ja Pohjoismaiden Yhdyspankin pankinjohtajalle, Alfred Norrménille, joka tilasi Höijeriltä rakennuksen piirustukset vuonna 1896. Nelikerroksisen rakennuksen rakennustyöt etenivät huikeaan tahtiin, ja rakennus valmistuikin jo vuonna 1897. Rakennuksen kolmessa ylimmässä kerroksissa sijaitsi suuria, korkealuokkaisia asuntoja, kun taas alimman kerroksen paljon pienemmät asuintilat oli varattu lähinnä palvelusväelle. Itse Alfred Norrmén asui talossa kuolemaansa asti vuoteen 1942. Rakennuksessa toimi myös Idän Emigranttien klubi ja sen ylläpitämä ravintola vuoteen 1944, jolloin se lakkautettiin. Vuosina 1945–1947 talossa piti majaansa myös liittoutuneiden valvontakomissio.
Norrménin talo purettiin vuonna 1960. Sen paikalle rakennettiin Alvar Aallon suunnittelema, valkoisesta marmorista tehty Enso-Gutzeitin pääkonttori, joka valmistui vuonna 1962. Talon purkamista on arvosteltu alusta lähtien, ja useat pitävät tilalle tullutta Aallon suunnittelemaa rakennusta täysin sopimattomana Katajanokan edustalle ja Norrménin talon purkamista suurena vääryytenä. Jotkut ovat myös esittäneet, että Aallon rakennus pitäisi purkaa ja tilalle rakentaa Norrménin talon jäljennös. Pääkonttori kuitenkin suojeltiin vuonna 2010.
Liisa Helmisen ohjaamassa, vuonna 2004 ensi-iltaan tulleessa elokuvassa "Pelikaanimies" Norrménin talo on digitaalisesti pystytetty takaisin paikalleen.
Vasikoiden marssi
”Vasikoiden marssi” (”Kälbermarsch”) on Bertolt Brechtin kirjoittama parodiaversio natsien suosimasta ”Horst-Wessel-Lied”-marssista.
Horst Wessel sanoitti ja sävelsi ”Die Fahne Hoch” -marssin vuonna 1930. Wesselin kuoltua Joseph Goebbelsin propagandakoneisto teki hänestä marttyyrin ja kappale nimettiin tekijänsä mukaan. Laulusta tehtiin useita parodioita ja Brechtin vuonna 1943 teokseensa "Schweyk im zweiten Weltkrieg" ("Sotamies Švejk toisessa maailmansodassa") sanoittama versio on todennäköisesti niistä kuuluisin. Hans Eislerin mukaan Brecht sanoi säveltäneensä Vasikoiden marssin jo vuonna 1933.
Alkuperäinen
Vapaa käännös
Viimeisen säkeistön alkua ei voi kääntää suoraan suomeksi, koska siinä on saksan sanaan "Hakenkreuz" (hakaristi) perustuva sanaleikki. Säkeistö puhuu verenpunaisessa lipussa olevasta rististä, jossa on suuri haka ("Haken"). Lauseeseen sisältyy kuitenkin saksan kielen idiomaattinen ilmaus "etwas hat einen Haken", ”jossakin on haka” eli johonkin hyvältä näyttävään asiaan sisältyy yllättävä ongelma tai huono puoli. Hakaristissä on siis haka ja samalla se tuo mukanaan yllättävää pahaa. Kolmannen säkeistön "der arme Mann" voi tarkoittaa sekä ”köyhää miestä” että ”miesparkaa”.
Prinsiippi
Prinsiippi, latinan sanasta "principium" (alku), tarkoittaa perustaa, periaatetta, perusajatusta tai -sääntöä. Sanaa käytetään yleisimmin mystiikassa ja filosofiassa.
Anu Saagim
Anu Nataly Saagim-Ratia (s. 9. huhtikuuta 1962 Tallinna, Viron SNT, Neuvostoliitto) on virolainen julkisuuden henkilö.
Virossa Saagim on tehnyt mallin, tv-juontajan ja vaatesuunnittelijan töitä. Lisäksi Saagim on toiminut Viron "Hustlerin" päätoimittajana. Vuosina 2004–2008 Saagim oli viihteellisen, julkisuuden henkilöihin keskittyvän "Just!"-lehden päätoimittaja. Vuodesta 2008–2016 hän toimi virolaisen "Elu24"-verkkolehden päätoimittajana ja Õhtulehden viihdetoimituksen päällikkönä vuosina 2016–2019. Vuonna 2012 Saagim toimi Fox-kanavalla näytetyssä "Tanssi peppu pieneksi Suomi" -ohjelmassa tuomarina. Vuonna 2013 Saagim osallistui Julkkis Big Brother -ohjelmaan.
Hän oli naimisissa muotoilija Ristomatti Ratian kanssa, josta erosi helmikuussa 2016. Aikaisemmin hän on ollut avioliitossa Carl J. Danhammerin kanssa. Saagimilla on Ratian kanssa vuonna 1999 syntynyt Robin-niminen poika. Hän asuu äitinsä ja tyttöystävänsä kanssa kolmisin Tallinnassa, Ratia palvelutalossa Helsingissä.
Ristomatti Ratia on jättänyt 12. helmikuuta 2016 pariskunnan eropaperit Helsingin käräjäoikeuteen. Avioerossa heidän omaisuutensa jaetaan.
Saagim jättää työnsä iltapäivälehti Õhtulehdessä ja asettuu kevään 2019 parlamenttivaaleissa Viron Vihreiden kansanedustajaehdokkaaksi.
Paolo Uccello
Paolo Uccello (15. kesäkuuta 1397 Firenze – 10. joulukuuta 1475 Firenze) oli firenzeläinen taidemaalari. Hän oli Firenzen koulun huomattavimpia maalareita varhaisrenessanssin aikana. Uccellon maalaukset ovat objektiivisia tyyliltään ja ne korostavat plastista muotoa. Uccellon kiinnostus perspektiiviin näkyy monissa teoksissa, kuten John Hawkwoodin muotokuvafreskossa, "Vedenpaisumus"-freskossa Santa Maria Novellassa tai "San Romanon taistelussa" 1455.
Firenzen palkkasoturiarmeijan komentajana toimineen englantilaisen Sir John Hawkwoodin muotokuva on luotu Hawkwoodin kuoleman muistoksi. Hawkwood on kuvattu sotavarusteissaan suuren hevosen selässä hautasarkofaagin päällä. Uccellon perspektiivin katsotaan ilmenevän erityisen hyvin hevosen vatsassa ja itse sarkofaagissa. Maalausta on tosin kritisoitu siitä, että hevonen on kuvattu luonnottomasti molemmat oikeanpuoleiset jalat yhtäaikaisesti ilmassa. Tämän oletetaan johtuvan siitä, ettei Uccello ollut tottunut ratsastamaan tai tuntenut hevosia tai muitakaan eläimiä kovin hyvin. Toisaalta ratsastajan ja hevosen suhdetta pidetään onnistuneena.
Giorgio Vasari väittää "Taiteilijoiden elämänkerroissa" perspektiivin olleen Uccelon pakkomielle ja että hän laiminlöi figuureja.
Uccello kehitti keskustaa kohti katoavien viivojen käyttöä ja sijoitti hahmot määrätylle tasolle niin, että ne olivat sitä pienempiä mitä kaempana olivat. Ennen Ucceloa syvyysvaikutelma perustui enemmän sattumanvaraisiin tekijöihin. 
Uccello kehitti perspektiiviä myös rakennusten piirtämiseen.
Uccello arvosti aikalaistensa saavutuksia. Hän piti talossaan pitkää paneelia, johon hän oli kuvannut viisi merkityksellistä miestä. Yksi miehistä oli Giotto, joka ilmensi maalaustaidetta ja valoa. Toinen miehistä oli Filippo Brunelleschi arkkitehtuurin edustajana. Veistostaiteen edustajana maalauksessa oli Donatello. Perspektiiviä edusti Uccellon omakuva ja matematiikkaa Manetti, jonka kanssa Uccello keskusteli usein euklidiseen geometriaan liittyvistä ongelmista.
Uccellon kuoleman jälkeen hänen jäämistöönsä kuului arkuittain piirustuksia. Myös hänen tyttärensä oli taiteilija.
Laivasto (sotilasyksikkö)
Laivasto on suurin yhtymä merivoimissa.
Suomen merivoimissa laivasto jakautuu edelleen lippueiksi, laivueiksi ja nämä edelleen viiriköiksi ja ruoduiksi. Laivastoa komentaa yleensä amiraali. Joskus laivasto-termiä käytetään synonyyminä merivoimien kanssa.
Suurvalloilla on seuraavat laivastot:
Isolla-Britannialla ei ole enää erillisiä laivastoja. Läntinen laivasto ja Itä-Aasian laivasto yhdistettiin 1971 yhden päämajan alaisuuteen. Tätä ennen olivat olemassa:
Andri Rusol
Andri Rusol (, s. 16. tammikuuta 1983 Kirovohrad) on ukrainalainen jalkapalloilija. Hän on pelipaikaltaan puolustaja ja pelaa tällä hetkellä FK Dnipro Dnipropetrovskissa.
Rusol aloitti uransa FK Zirka Kirovohradissa. Sieltä hän siirtyi kaudeksi 1999/2000 FK Kryvas Kryvy Rihiin, jossa hän pelasi 40 ottelua vuoteen 2003. 2003 hän siirtyi nykyiseen seuraansa.
Ukrainan maajoukkueessa Rusol debytoi 31. maaliskuuta 2004 Makedoniaa vastaan. Hän on pelannut 25 maaottelua, joissa on tehnyt kaksi maalia . Rusol pelasi kaikissa Ukrainan MM-karsintaotteluissa vuoden 2006 kisoihin. 2006 MM-kisoissa ottelussa Saudi-Arabiaa vastaan Rusol teki Ukrainan kaikkien aikojen ensimmäinen MM-kisamaalin.
Makedonian albaanit
Makedonian albaanit ovat Makedoniassa asuva albaaniryhmä, joka on keskittynyt Makedonian länsi- ja luoteisosiin Albanian ja Kosovon rajojen läheisyyteen sekä pääkaupunkiin Skopjeen. Makedonian albaanit muodostavat Makedonian suurimman etnisen vähemmistön. Albaanit ovat suurin etninen ryhmä Tetovossa, Gostivarissa (66,6 prosenttia vuonna 2002) ja Debarissa (11 000, 58 prosenttia vuonna 2002) ja lisäksi he ovat toiseksi suurin etninen ryhmä Skopjessa (103 891, 20,49 prosenttia vuonna 2002) ja Kičevossa.
Vuonna 2002 suoritetun väestönlaskennan mukaan 25,2 prosenttia Makedonian väestöstä oli albaaneja. Ennen tätä olivat makedonialaiset pitäneet albaanien määrää noin 20 prosentin suuruisena, kun taas albaanit puolestaan noin 30 jopa 40 prosentin suuruisena. Makedonian albaanien määrä on ollut kasvussa vuodesta 1953 lähtien, mikä johtuu heidän korkeasta syntyvyydestään.
Albaanien osuus Makedonian väestöstä 1961–2002:
Ben Wilson (taiteilija)
Ben Wilson on Pohjois-Lontoon Muswell Hillissä asuva outsider-taiteilija. Hän on erikoistunut luonnon helmaan tehtyihin kookkaisiin tilataideteoksiin, joille hän ei anna lainkaan nimeä. Tyypillistä Wilsonille on että hän työstää teoksiaan itse paikalla useita kuukausia. Eräässä projektissaan hän koristeli Lontoon katuihin liiskaantuneita purukumeja. Yksi Wilsonin teoksista löytyy Keski-Pohjanmaalta, Kaustisen Kansantaiteenkeskuksen pihasta.
Finlands svenska baptistsamfund
Finlands svenska baptistsamfund ("Suomen ruotsinkielinen baptistiyhteisö") on rekisteröitynyt uskonnollinen yhdyskunta, joka toimii Suomen ruotsinkielisten baptistiseurakuntien kattoyhdistyksenä. Siihen kuuluu 20 seurakuntaa, joista yksi toimii Helsingissä ja muut ruotsinkielisellä Pohjanmaalla. Yhdyskunnassa on jäseniä n. 900 (2007).
Finlands svenska baptistsamfund on jäsenenä Suomen ekumeenisessa neuvostossa. Neuvoston pääsihteerinä toimi vuosina 1993-2006 baptistien Jan Edström. Yhdistys on jäsenenä myös Euroopan Baptistiliitossa (European Baptist Union, EBU) ja Maailman Baptistiliitossa (World Baptist Union, WBU).
Yhdistys julkaisee lehteä "Missionstandaret".
Kompleksikysymys
Kompleksikysymys on argumentointivirhe, jossa kysymys asetetaan niin, että se jo sellaisenaan sisältää vastausvaihtoehdot sulkien muut mahdolliset vastaukset pois. Sen yleinen muoto on:Tämä on klassinen esimerkki kompleksikysymyksestä. Se lähtee premissistä, että subjekti lyö vaimoaan, ja vastausvaihtoehdot ovat joko "kyllä" (eli subjekti on joskus lyönyt vaimoaan mutta lakannut) tai "ei" (eli subjekti yhä lyö vaimoaan). Se ei ota huomioon sitä premissiä, ettei subjekti ole koskaan lyönytkään vaimoaan.
Heikki Huttunen (pappi)
Isä Heikki Huttunen on suomalainen ortodoksinen pappi, joka toimii Suomen ekumeenisen neuvoston pääsihteerinä 2006–2011. Ennen pääsihteerin toimea Huttunen toimi seurakuntapappina Helsingin ortodoksisen seurakunnan Espoon toimipisteessä. Huttunen on toiminut myös lukuisissa luottamustehtävissa, muun muassa Ortodoksisten Pappien Liiton puheenjohtajana (2005–2007), Ortodoksisten nuorten maailmanliiton Syndesmoksen puheenjohtajana ja Kirkkojen maailmanneuvoston keskuskomitean jäsenenä (2005–) sekä useita kertoja Kirkkojen maailmanneuvoston yleiskokousdelegaattina.
Huttunen puhuu sujuvasti suomea, ruotsia, englantia, venäjää, ranskaa, espanjaa ja viroa, ja osaa lisäksi nykykreikkaa, bysanttilaista kreikkaa, kirkkoslaavia, karjalan kieltä ja saksaa.
Vuonna 2013 Huttunen sai Euroopan parlamentin myöntämän Euroopan kansalaispalkinnon ansioistaan ekumeniassa ja kansainvälisissä projekteissa sekä tunnustuksena Suomen Ekumeenisen Neuvoston työlle.
Olaus Petri församling
Rikssvenska Olaus Petri-församlingen (vanhalta nimeltään "Olaus Petriförsamlingen i Helsingfors", ”Olaus Petrin seurakunta Helsingissä”) on ruotsinkielinen Helsingissä sijaitseva ja valtakunnallisesti toimiva seurakunta. Se oli ennen osa Ruotsin evankelis-luterilaisen kirkon ulkomaantoimintaa.
Seurakunta kuuluu Porvoon hiippakuntaan ja sen kotipaikka on Helsinki, jossa on sen ainoa kirkko, Olaus Petrin kirkko. Apollonkadun ja Minervankadun kulmassa sijaitseva kirkko on valmistunut vuonna 1932, ja sen on suunnitellut arkkitehti Ture Ryberg.
Seurakunta perustettiin vuonna 1922 "Olaus Petriförsamlingen i Helsingfors" -nimisenä palvelemaan Suomessa asuvia Ruotsin kansalaisia. Seurakunnan nimen taustalla on 1500-luvulla elänyt ruotsalainen uskonpuhdistaja ja pappi Olaus Petri, joka opiskeli Wittenbergissä. Hän saarnasi uskonpuhdistuksen puolesta ja käänsi Raamatun ruotsiksi. Koska seurakunta perustettiin ennen uskonnonvapauslakia, sitä ei ole koskaan rekisteriöity uskonnolliseksi yhdyskunnaksi.
Vuonna 2003 kirkkohallitus ehdotti, että seurakunta yhdistetään Suomen evankelis-luterilaiseen kirkkoon. Syynä yhdistymiselle oli Porvoon sopimus kirkkoyhteisöstä, jonka velvoittaa jäsenkirkkonsa huolehtimaan sisarkirkkojensa etäseurakunnista. Niinpä Suomen evankelis-luterilainen kirkko otti hoitaakseen Ruotsin kirkon Suomessa olevan seurakunnan hallinnon. Seurakunta liitettiin osaksi Suomen evankelis-luterilaista kirkkoa ja Porvoon hiippakuntaa 1. tammikuuta 2007. Se sai tuolloin myös nykyisen nimensä.
Seurakunnan jäsenyys vaatii pääsääntöisesti Ruotsin kansalaisuuden. Useimmat sen jäsenet ovatkin toisen tai kolmannen polven Suomessa asuvia ruotsalaisia. Syy jäsenyyteen on usein halu osallistua seurakuntaelämään Suomessa mutta kotimaisin piirtein. Seurakunnalla oli vuonna 2007 jäseniä 1 043. Suurin osa heistä asuu pääkaupunkiseudulla. Jäsenmäärä on pudonnut entisistä vuosista; vielä 1960-luvulla jäseniä oli yli 2 500. Vuoden 2015 lopussa jäsenmäärä oli 858.
Seurakunnalla on oikeus käyttää Ruotsin kirkon messukaavaa.
Anžej Dežan
Anžej Dežan (s. 17. kesäkuuta 1987 Celje) on slovenialainen poplaulaja.
Dežan nousi julkisuuteen vuonna 2005 sijoittumalla toiseksi slovenialaisessa Spet Doma -kilpailussa. Hänen ensimmäinen albuminsa oli "C'est La Vie". Dežan edusti Sloveniaa Euroviisuissa 2006 kappaleella "Mr Nobody", mutta ei edennyt loppukilpailuun.
Syndesmos
Syndesmos (, "side") on ortodoksisten nuorten maailmanliitto, jonka jäseninä on ortodoksisia nuorisojärjestöjä ja teologisia kouluja ympäri maailmaa. Järjestö on perustettu vuonna 1953. Sen toimisto on tällä hetkellä Kreikassa. 1990-luvulla toimisto sijaitsi Suomessa, Joensuussa.
Järjestön tavoitteena on lisätä jäsenien välistä viestintää ja yhteistyötä. Suomesta järjestön jäseninä on Ortodoksinen opiskelijaliitto, Ortodoksisten Nuorten Liitto sekä ortodoksisen teologian opiskelijoiden ainejärjestö Pistis.
Suomen Metodistikirkko
Suomen Metodistikirkko on Suomessa toimivien metodistiseurakuntien emäkirkko. Kirkkoon kuuluu kymmenen seurakuntaa: Helsinki, Kokemäki, Kuopio, Lahti, Lappeenranta, Oulu, Pirkkala, Pori, Tampere, Turku. Jäseniä on yhteensä noin 840.
Suomen Metodistikirkko kuuluu samaan järjestykseen muiden Pohjoismaiden metodistikirkkojen kanssa. Suomen Metodistikirkkoa johtaa Pohjoismaiden ja Baltian maiden piispana tanskalainen Christian Alsted. Häntä edelsi norjalainen Øystein Olsen.
Suomen ensimmäinen metodistiseurakunta perustettiin Vaasaan vuonna 1881 ja ensimmäinen suomenkielinen seurakunta Poriin vuonna 1887. Kirkko julkaisee "Rauhan Sanomia" -lehteä, joka on perustettu vuonna 1894.
Metodistikirkko on jäsenenä sekä Suomen vapaakristillisessä neuvostossa että Suomen ekumeenisessa neuvostossa.
Metodismi levisi Suomeen 1850- ja 1860-luvuilla lähinnä merimiesten ja Amerikan-siirtolaisten kautta. Toiminta painottui ruotsinkieliselle Pohjanmaalle. Ensimmäinen virallinen metodistiseurakunta perustettiin Vaasassa 1881. Metodistit järjestäytyivät omaksi uskontokunnakseen 1892 silloisen eriuskolaislain nojalla.
1800- ja 1900-lukujen taitteessa metodismi alkoi levitä myös suomenkielisten keskuuteen sekä Sisä-Suomen kaupunkeihin ja teollisuusyhdyskuntiin. Vuonna 1911 Suomen metodistit itsenäistyivät Ruotsin metodistikirkosta ja perustivat oman itsenäisen vuosikonferenssinsa. Uskonnonvapauslain tultua voimaan 1923 joutuivat metodistit järjestäytymään uudelleen. Uuden lain nojalla rekisteröitiin "Suomen Piispallinen Metodistikirkko" vuonna 1925. Siihen kuului myös ruotsinkielinen Suomen Metodistikirkon ruotsalainen osasto. Myöhemmin tämä itsenäistyi nimellä Finlands svenska metodistkyrka.
High Voltage (vuoden 1975 albumi)
High Voltage on australialaisen AC/DC-yhtyeen vuonna 1975 ilmestynyt esikoisalbumi, joka julkaistiin Australiassa ja Uudessa-Seelannissa. Kuusi albumin kahdeksasta kappaleesta kirjoittivat Angus Young, Malcolm Young ja Bon Scott. Soul Stripper -kappaleen kirjoittivat Angus ja Malcolm Young. "Baby, Please Don't Go" on coverversio Joe Williamsilta.
Albumi äänitettiin syyskuussa 1974. Vuonna 1976 julkaistiin maailmanlaajuinen versio "High Voltagesta", joka sisälsi vain kaksi kappaletta tästä Australian julkaisusta. Suurin osa kappaleista oli peräisin albumilta "T.N.T."
Albumilta julkaistiin single ”Love Song (Oh Jene)” / ”Baby, Please Don’t Go”.
Albumi äänitettiin noin kymmenen yön aikana, keikkojen jälkeen, keskiyöstä varhaiseen aamuun. Tuottajana toimivat entiset The Easybeats -jäsenet George Young ja Harry Vanda, joista Young soitti albumilla bassoa monien keikkojen tapaan. Rumpuja kuudella levyn kahdeksasta kappaleesta soittaa The 69’ers -yhtyeen Tony Currenti.
Finlands svenska metodistkyrka
Finlands svenska metodistkyrka ("Suomen ruotsinkielinen metodistikirkko") on Suomen ruotsinkielisten metodistiseurakuntien emäkirkko. Kirkkoon kuuluu 14 seurakuntaa: Hanko, Helsinki, Inkoo, Kauniainen, Kokkola, Kristiinankaupunki, Loviisa, Pietarsaari, Pori, Skaftung, Tammisaari, Tolkkinen, Turku ja Vaasa. Jäseniä on n. 600.
Ensimmäinen seurakunta perustettiin Vaasaan vuonna 1881. Kirkko julkaisee lehteä "Nya Budbäraren". Kirkko on jäsenenä Frikyrklig samverkan -yhdistyksessä ja Suomen ekumeenisessa neuvostossa.
Kirkon piirissä on vuonna 2013 tullut julkisuuteen lasten seksuaalinen hyväksikäyttöepäily, joka tuli esiin jo vuonna 2010, mutta ei silloin johtanut tutkintaan. Epäilty pastori on kuollut 2012 eikä häntä siten voida kuulla asiassa. Seksuaalisen hyväksikäytön uhreja on ainakin seitsemän poikaa.
Suomen ruotsinkielisen metodistikirkon alaisuuteen kuuluu myös kaksi Ruotsissa toimivaa metodistiseurakuntaa, jotka sijaitsevat Laxåssa ja Östersundissa. Nämä seurakunnat halusivat pysyä metodistiseurakuntina Ruotsin metodistikirkon liityttyä Equmeniakyrkaniin..
Amfibolia
Amfibolia tarkoittaa monitulkintaisuutta, joka perustuu kielioppiin (tai ylipäänsä muuhun kuin homonyymeihin).
Joskus siihen sisällytetään myös yksittäisen sanan monimerkityksisyyteen (homonyymi) perustuva monitulkintaisuus eli ekvivokaatio.
Esimerkki:
Amfiboliaa voidaan käyttää argumentaatiovirheenä, myös tahattomasti väärin:
Tässä amfibolia liittyy kysymykseen ”miksi?”: onko niin, että tiemme ovat liian vaarallisia teini-ikäisille autoilijoille, vai onko niin, että teini-ikäiset autoilijat tekevät teistämme liian vaarallisia?
Kädet ylös!
Kädet ylös! oli Villin lännen -sarjakuvalehti, joka ilmestyi Suomessa A5-kokoisena 1953–1954 ja piccolo-kokoisena liuskalehtenä 1955. Lehti ilmestyi maanantaisin vuorotellen Kilroy-lehden kanssa. Kumpaakin lehteä julkaisi Suomessa Tähti-Sarjat.
Kädet ylös! oli osa italialaisen sarjakuvan invaasiota (Tex Willer, Pecos Bill, Kapteeni Miki, Gordon Jim, Viidakko) Suomeen 1950-luvulla. Kädet ylös oli italiaksi ""Mani in alto!"" ja sitä alettiin julkaista Italiassa vuonna 1949.
Päähenkilö oli nuori ja jämeräleukainen rehti ratsuväen kersantti Teddy Star, jonka rinnalla ratsasti westernien arkkityyppinen vanha jäärä Cherry Brandy (nimi on sanaleikki, engl. kirsikkalikööri). Sarjaa kirjoitti ja piirsi Rinaldo D'Ami (1923–1979), joka signeerasi työnsä nimellä Roy D'Amy. Hänen piirrostyylissään oli runsaasti vaikutteita amerikkalaisesta sanomalehtisarjakuvasta, erityisesti Milton Caniffilta. D'Amy teki töitä myös brittiläiselle Fleetway-kustantamolle War Picture Library ja Battle Picture Library -lehtiin, joiden sarjakuvia julkaistiin Suomessa Korkeajännitys-sarjakuvalehdessä.
Alex Raymondin vaikutus näkyi lehden kakkosarjassa Jorga, jota piirsi Antonio Canale taiteilijanimellä Tony Chan (Kilroyn piirtäjä). Kannen lukijaa kohti auki repeytyvä kehys oli Aurelio Galleppinin (Tex Willerin piirtäjä) suunnittelema.
Kädet Ylös -lehdessä julkaistiin myös sarjoja Voittamattomat (1/1955-19/1955) ja Blek (20/1955-26/1955).
Sivuhahmo Cherry Brandystä tuli Italiassa niin suosittu, että hän sai siellä oman albumisarjan vuonna 1956 (Cherry Brandy Racconta).
Ydinparisto
Ydinparisto on radioaktiiviseen hajoamiseen perustuva pitkäikäinen voimanlähde. Siinä ei hyödynnetä ketjureaktiota ydinreaktorien tapaan, vaan energia vapautuu ydinten luonnollisessa hajoamisessa. Ydinparistoja käytetään laitteissa, joiden energianlähteiden täydentäminen on vaikeaa, kuten esimerkiksi miehittämättömissä tutkimusasemissa tai avaruusluotaimissa.
Termoelektrinen generaattori (Radioisotope Thermoelectric Generator, RTG) muuntaa radioaktiivisten aineiden hajoamisesta syntyvää lämpöä sähköksi lämpöparien avulla.
Päinvastoin kuin yleensä ydintekniikassa, termoelektristen generaattorien toiminta on yksinkertaista. Hyvin pakattu radioaktiivinen aine generaattorin sydämessä tuottaa lämpöä, joka johtuu lämpöparien kautta jäähdytysripoihin.
Radioaktiivisella aineella täytyisi olla mahdollisimman pitkä puoliintumisaika, mutta sen pitäisi samalla tuottaa järkevä määrä lämpöä. Aine saisi mieluiten säteillä huonosti lävistävää alfasäteilyä, jotta säteilysuojasta saataisiin mahdollisimman kevyt. Yleisimmin käytetty ja paras aine on Plutonium-238, mutta joitain harvoja vaihtoehtojakin on.
Tyypillisesti sähköä saadaan noin 300 W teholla, mutta ajan kuluessa radioaktiivisen aineen lämmöntuotto heikkenee ja lämpöparin metallit kuluvat, jolloin teho laskee huomattavasti. Nykyisten generaattorien hyötysuhde liikkuu 3–7 % välillä.
Kaikki ulkoaurinkokuntaa tutkineet avaruusluotaimet ovat käyttäneet RTG-generaattoreita.
Termovalosähköinen kenno toimii samalla periaatteella kuin aurinkokenno, mutta muuttaa kuuman kappaleen säteilemiä infrapuna-fotoneja sähköksi. Hyötysuhde on hieman korkeampi kuin lämpöpareilla.
Beetasähköinen ydinparisto tuottaa sähköä radioaktiivisen lähteen säteilemistä beeta-hiukkasista hieman samaan tapaan kuin aurinkokenno fotoneista. Beetasähköisyydessä energeettisen elektronin osuessa puolijohdediodiin syntyy virtaa.
Koska säteilyn lähde menettää aktiivisuuttaan ajan myötä, myös pariston tuottama virta pienenee. Beetasäteily myös kuluttaa paristoa hitaasti sisältäpäin, mikä osaltaan laskee tehoa.
Beetasähköisiä paristoja on ehdotettu käytettäväksi sydämentahdistimissa, missä pitkä toiminta-aika on tärkeää. Oikein suojattuna haitallinen radioaktiivinen säteily ei pääsisi pariston ulkopuolelle.
Musta torni VI: Susannan laulu
Musta torni VI: Susannan laulu () on Stephen Kingin "Musta torni" -sarjan kuudes osa, joka ilmestyi vuonna 2004 ja suomennos vuorostaan vuonna 2006.
Kirjassa Roland Deschainin ka-tet on hajonnut täysin. Roland, Eddie sekä Isä Callahan ja Jake etsivät nyt kadonnutta ystäväänsä, Susannahia. Susannah katosi kesken edellisessä kirjassa käytyä susitaistelua hänen sisällään asuvan Mian päästessä ohjaksiin ja nyt muun ka-tetin on löydettävä hänet ennen kuin Mian pahat aikeet synnyttää kauhistuttava hirviö käyvät toteen. Aikaa on vähän ja Susannahin olinpaikka on mysteeri. Jäljelle jääneiden on siis hajaannuttava: Isä Callahan ja Jake lähtevät 90-luvun lopun New Yorkiin kun taas Roland ja Eddie eksyvät 70-luvun Maineen, jossa he tapaavat erään siellä asuvan kirjailijan.
Bill Wright
William ”Bill” George Wright (1917–1984) oli yhdysvaltalainen Disney-taiteilija. Hän piirsi Mikki Hiiren sunnuntaisarjoja, Mikki-seikkailutarinoita "Mickey Mouse" ja "Walt Disney's Comics and Stories" -lehtiin sekä muun muassa Pepi-sarjoja. Hän työskenteli myös Floyd Gottfredsonin apulaisena.